Document ID: 31993R0417

ΚΑΝΟΝΙΣΜΟΣ (ΕΟΚ) αριθ. 417/93 ΤΗΣ ΕΠΙΤΡΟΠΗΣ της 25ης Φεβρουαρίου 1993 για τη διόρθωση του κανονισμού (ΕΟΚ) αριθ. 859/89 περί των λεπτομερειών εφαρμογής των μέτρων παρεμβάσεως στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 125/93 (2), και ιδίως το άρθρο 6 παράγραφος 7 και το άρθρο 6α παράγραφος 4,
Εκτιμώντας:
ότι, κατά τη δημοσίευση του κανονισμού (ΕΟΚ) αριθ. 3891/92 της Επιτροπής της 29ης Δεκεμβρίου 1992 για την τροποποίηση του κανονισμού (ΕΟΚ) αριθ. 859/89 περί των λεπτομερειών εφαρμογής των μέτρων παρεμβάσεως στον τομέα του βοείου κρέατος (3), υπεισήλθε σφάλμα σε πολλές γλωσσικές διατυπώσεις του σχετικού κειμένου- ότι πρέπει, ως εκ τούτου, να διορθωθούν οι εσφαλμένες διατάξεις του ούτως τροποποιηθέντος κανονισμού (ΕΟΚ) αριθ. 859/89 της Επιτροπής (4)-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 4 του κανονισμού (ΕΟΚ) αριθ. 859/89, η παράγραφος 1 αντικαθίσταται από το ακόλουθο κείμενο:
"1. Είναι δυνατόν να αγοραστούν στην παρέμβαση τα προϊόντα που εμφαίνονται στο παράρτημα ΙΙ και υπάγονται στις ακόλουθες κατηγορίες, οι οποίες ορίζονται στο άρθρο 3 παράγραφος 1 του κανονισμού (ΕΟΚ) αριθ. 1208/81: τα κρέατα που προέρχονται από νεαρά αρσενικά ζώα μη ευνουχισμένα, ηλικίας μικρότερης των δύο ετών (κατηγορία Α), και τα κρέατα που προέρχονται από αρσενικά ζώα ευνουχισμένα (κατηγορία Γ). Τα κράτη μέλη που κάνουν χρήση των υποκατηγοριών που αναφέρονται στο άρθρο 3 παράγραφος 3 του εν λόγω κανονισμού επιτρέπεται να περιορίζουν τις αγορές στην παρέμβαση σε ορισμένες από αυτές τις υποκατηγορίες.
Κατά παρέκκλιση από το πρώτο εδάφιο, από τον πρώτο διαγωνισμό του 1993 δεν γίνονται πλέον αποδεκτά στην παρέμβαση τα προϊόντα που προέρχονται από την κατηγορία Α τα οποία κατατάσσονται ως 02 και 03 σύμφωνα με την κοινοτική κλίμακα ταξινόμησης των σφαγίων.
Εντούτοις, στα κράτη μέλη όπου οι ποιότητες αυτές αντιπροσωπεύουν πλέον του 60 % του συνόλου των σφαγίων των αρσενικών βοοειδών κατά τη διάρκεια του 1992, η απάλειψη των εν λόγω ποιοτήτων πραγματοποιείται με φθίνοντα τρόπο στη διάρκεια περιόδου πέντε ημερολογιακών ετών σύμφωνα με τον πίνακα του παραρτήματος VII."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Φεβρουαρίου 1993.

Labels: 3